মুক্ত আলোচনায় গমের ব্লাস্ট রোগ সম্পর্কে বাস্তব অভিজ্ঞতার বর্ণনা করেন মেহেরপুর কৃষি সম্প্রসারণ অধিদপ্তরের উপপিরচালক কৃষিবিদ ড. আখতারুজ্জামান বলেন, ২০১৬ সালের ফেব্রুয়ারি মাসের মধ্যভাগে বাংলাদেশের মধ্যে প্রথম মেহেরপুর জেলায় গমের এই ভয়াবহ ব্লাস্ট রোগ দেখা যায়, অতি দ্রুত সেটা ছড়িয়ে পড়ে পার্শ্ববর্তী চুয়াডাঙ্গা, ঝিনাইদহ, মাগুরা, কুষ্টিয়া, যশোর প্রভৃতি ৭টি জেলাতে। সেই থেকে দেশ বিদেশের কৃষি বিজ্ঞানীরা আকস্মিক এই ব্লাস্ট রোগের ভয়াবহতায় হতবিহবল হয়ে পড়েন। প্রথম বছরে কোন কিছু বুঝে ওঠার আগেই মেহেরপুরে প্রথম বছরে ১৩৮৭৫ হেক্টর আবাদী গমের মধ্যে ৯৬৪০ হেক্টর জমি ব্লাস্ট আক্রান্ত হয়ে পড়ে এবং ৭টি জেলায় গমে ব্লাস্ট আক্রান্ত মোট জমির পরিমাণ দাঁড়ায় ১৫০০০ হেক্টর, যার সিংহভাগ মেহেরপুর জেলায়; ফলে সে বছর গমের ফলন মারাত্মক ভাবে ব্যহত হয়। ২০১৭ সালে সরকারিভাবে মেহেরপুর সহ কয়েকটি জেলায় গম চাষ নিষিদ্ধ করা হলেও মেহেরপুরে ৩৯৯০ হেক্টর আবাদী গমের জমিতে ১৬ হেক্টর জমি আবারো ব্লাস্ট রোগ আক্রান্ত হয়ে পড়ে। চলতি ২০১৮ বছরে চাষকৃত ৬২১৫ হেক্টর জমিতে গমের চাষ হয়। কৃষি গবেষকগণের ত্বরিত পরামর্শনুসারে ব্যবস্থা গ্রহনের কারণে এ বছরে মেহেরপুরে গমের ব্লাস্ট রোগ দেখা দেয়ার সাথে সাথে সেটা নিয়ন্ত্রণ করা সম্ভব হয়েছে। ফলে চলতি বছরে মেহেরপুরে ব্লাস্ট আক্রান্ত গম খেতের পরিমাণ ছিল মাত্র ০.৬ হেক্টর। তিনি আরো বলেন, আগামী বছরগুলো থেকে গমের ব্লাস্ট রোগের পূর্ণ নিয়ন্ত্রণ করা সম্ভব হবে।